ORDE do 13 de maio de 2008 pola que se regula a concesión de subvencións, en réxime de concorrencia non competitiva, a centros educativos privados concertados da Comunidade Autónoma de Galicia para a implantación de accións que potencien o ensino en lingua galega no segundo ciclo de educación infantil.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/05/2008

O Estatuto de autonomía de Galicia, de acordo coa Constitución española, recoñece o dereito cidadán de coñecemento e de uso do galego, lingua propia de Galicia, así como o deber dos poderes públicos de facilitar o primeiro e de potenciar o segundo. A Lei 3/1983, do 15 de xuño, de normalización lingüística especifica que é obriga das autoridades educativas promover o uso do galego no ensino e garantir que, ao remate dos ciclos en que o ensino do galego é obrigatorio, o alumnado o coñeza, nos seus niveis oral e escrito, en igualdade co castelán. Polo que se refire á lexislación propiamente educativa, a Lei orgánica 2/2006, do 3 de maio, de educación, recolle entre as finalidades da educación o logro da competencia nas dúas linguas oficiais das comunidades autónomas con idioma propio.
O Plan xeral de normalización da lingua galega, aprobado por unanimidade no Parlamento de Galicia na súa sesión do día 22 de setembro de 2004, expón a necesidade de promover medidas favorables ao galego para conseguir equiparar o nivel de competencia do alumnado en lingua galega e castelá, así como para corrixir a situación social de desigualdade entre os dous idiomas. Entre elas encóntrase garantir a educación infantil no seu idioma para todos os nenos e nenas galegofalantes e desenvolver nesta mesma etapa programas experimentais en galego para castelanfalantes, de acordo coas investigacións e experiencias de ensino bilingüe que revelan a idoneidade da aprendizaxe nunha segunda lingua con menor peso social para potenciar o coñecemento tanto desa lingua como da materna do alumnado.
Recentemente, mediante o Decreto 124/2007, do 28 de xuño, polo que se regula o uso e a promoción do galego no sistema educativo, desenvólvese a Lei de normalización lingüística para a súa aplicación en todos os centros docentes públicos e privados que imparten as ensinanzas reguladas na Lei orgánica 2/2006, do 3 de maio, de educación. Este decreto pretende reforzar a dimensión comunicativa do galego en relación con contextos vivos, facilitarlle ao alumnado unha oferta educativa que o axude a percibir a utilidade da lingua e que o capacite para o seu uso correcto e eficaz, erradicando especialmente o seu emprego sexista en todos os ámbitos e respectando, así mesmo, a situación sociolingüística en que se enmarca cada centro. Para garantilo, establécese para a etapa de educación infantil que, en contornos castelanfalantes, a utilización da lingua galega como idioma de comunicación e ensinanza deberá ser, como mínimo, igual á da lingua castelá. Así mesmo, indícase que se fomentará o
achegamento á lectura e á escritura en galego, co fin de que este se converta en idioma base da aprendizaxe, de xeito que o alumnado obteña unha competencia que lle permita comunicarse normalmente en galego co alumnado e co profesorado.
Na mesma liña, a Declaración universal de dereitos lingüísticos, asumida por unanimidade no Congreso dos Deputados e no Parlamento de Galicia, establece o dereito do alumnado ao acceso ao coñecemento da lingua propia da comunidade onde reside. Ademais, entende que a educación debe contribuír a fomentar a capacidade de autoexpresión lingüística e cultural da comunidade lingüística do territorio onde é impartida, así como ao mantemento e desenvolvemento do seu idioma e mais da diversidade lingüística e cultural. Pola súa banda, a Carta europea das linguas rexionais e minoritarias, asinada polo Estado español, recolle no seu artigo 8º o compromiso das partes de garantir educación preescolar en lingua rexional ou minoritaria.
Por todo isto, de acordo coa normativa vixente en materia de subvencións e das competencias que lle corresponden a esta Consellería de Educación e Ordenación Universitaria,
DISPONSE:
Artigo 1º.-Obxecto.
O obxecto desta orde é regular a concesión de subvencións, en réxime de concorrencia non competitiva, a centros educativos privados sostidos con fondos públicos que implanten accións para potenciar o ensino en lingua galega no segundo ciclo de educación infantil para o curso 2008-2009.
As subvencións irán dirixidas a incrementar os usos do galego como lingua vehicular nas aulas co obxectivo de desenvolver as medidas que se recollen no Plan xeral de normalización da lingua galega estritamente circunscritas a estes ámbitos de actuación, de acordo cos seguintes criterios:
-Favorecer a aprendizaxe do galego a alumnado que, pola baixa presenza social deste idioma no ámbito onde vive, ten máis dificultades para asentalo fóra do contexto escolar.
-Fomentar desde idades temperás a valoración da lingua propia de Galicia entre o alumnado residente nos contextos en que esta ten menor valoración e presenza.
-Traballar as actitudes positivas cara ao galego que combatan prexuízos e fomenten a autoestima lingüística.
-Desenvolver actividades regulares e variadas en lingua galega, co obxectivo de a converter na lingua habitual da comunicación tanto formal como informal.
-Avaliar as repercusións do ensino en lingua galega en alumnado de contextos castelanfalantes.
Artigo 2º.-Destinatarios.
Poderán participar na convocatoria os centros educativos privados con concerto para o segundo ciclo de educación infantil e situados en contornos maioritariamente castelanfalantes.
Artigo 3º.-Requisitos.
Para optar a estas axudas, deberanse cumprir os seguintes requisitos
a) O centro de ensino que solicite a axuda deberá estar impartindo ensino en lingua galega no segundo ciclo da educación infantil en contorno maioritariamente castelanfalante.
b) Tanto a xustificación de ser un centro situado en contorno castelanfalante coma o grao de presenza do galego nos distintos cursos e aulas do segundo ciclo de educación infantil do colexio deberán estar recollidos e aprobados no seu proxecto lingüístico para o curso 2008-2009.
c) Os centros solicitantes deberán presentar, ademais do proxecto lingüístico, un proxecto didáctico que defina as actuacións que se desenvolverán para fomentar o achegamento á lingua escrita en galego e a consecución dunha competencia nesa lingua que permita a comunicación normal entre alumnado e profesorado e mais o seu asentamento como idioma base da aprendizaxe.
Cada centro educativo poderá presentar un único proxecto e quedarán automaticamente eliminadas as peticións que excedan este número.
d) Para solicitar as axudas para o curso 2008-2009, os centros educativos con axudas concedidas para o curso 2007-2008 deberán ter xustificadas convenientemente, en tempo e forma, as axudas recibidas.
e) Os proxectos e as actividades desenvolvidas ao abeiro desta convocatoria deberán presentarse e desenvolverse de acordo coa vixente normativa ortográfica e morfolóxica do idioma galego, fixada pola Real Academia Galega o 12 de xullo de 2003, tal e como se establece na disposición adicional da Lei 3/1983, do 15 de xuño, de normalización lingüística. Así mesmo, coidarán o respecto á toponimia oficial nos termos previstos no artigo 10 da citada lei.
f) Os centros solicitantes deberán estar ao día no cumprimento das obrigas tributarias co Estado, coa comunidade autónoma e coa Seguridade Social. Así mesmo, para optar a estas axudas deberán cumprirse os requisitos e as obrigas previstos na Lei 9/2007, do 13 de xuño, de subvencións de Galicia, a que se somete expresamente a súa tramitación.
Artigo 4º.-Dotación.
Os centros participantes nesta convocatoria recibirán da Consellería de Educación e Ordenación Universitaria os seguintes apoios:
a) Asesoramento para o fomento da lingua galega.
b) Dotación económica máxima de 2500 . Todos os solicitantes que cumpran os requisitos da convocatoria recibirán unha cantidade resultante de ratear o orzamento total da convocatoria entre a puntuación obtida polos centros que o soliciten de acordo co baremo establecido no artigo 11. A contía recibida por cada centro en ningún caso poderá exceder o custo total dos gastos previstos no proxecto.
Estas axudas son compatibles co aproveitamento doutro tipo de axudas de institucións públicas ou privadas destinadas ao mesmo fin, sempre e cando o importe das subvencións, axudas, ingresos ou recursos non supere o custo das actividades subvencionadas, tal e como establece o artigo 17.3º da Lei 9/2007, do 13 de xuño, de subvencións de Galicia.
Artigo 5º.-Difusión desta convocatoria.
A dirección de cada centro educativo arbitrará as medidas necesarias para que o contido desta orde sexa coñecido por todos os sectores da comunidade educativa e entregaralle unha copia dela ao consello escolar, ao claustro de profesores e ás asociacións de nais e pais.
Artigo 6º.-Solicitudes.
As solicitudes para participar nesta convocatoria realizaranse segundo o formulario que figura como anexo a esta resolución.
As solicitudes, xunto coa documentación indicada no artigo 7º, presentaranse no rexistro xeral da Consellería de Educación e Ordenación Universitaria, edificio administrativo de San Caetano s/n, 15781 Santiago de Compostela, ou en calquera outro rexistro propio ou concertado da Comunidade Autónoma de Galicia, conforme o Decreto 164/2005, do 16 de xuño. Tamén se poderá presentar conforme o artigo 38.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
Se a solicitude é remitida por correo, será necesaria a súa presentación en sobre aberto para que o funcionario de correos poida facer constar o selo e a data antes de certificala.
Así mesmo, de conformidade co preceptuado na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os solicitantes consenten que a Administración faga pública nos rexistros regulados neste decreto os datos relevantes referidos ás axudas recibidas. A negativa expresa a esta autorización poderá dar lugar á exclusión do proceso de participación ou á revogación do acto de outorgamento.
Artigo 7º.-Documentación que se xuntará á solicitude.
Á solicitude xuntarase a seguinte documentación:
a) Copia do proxecto lingüístico de centro para o curso 2008-2009 onde conste a xustificación de que o centro se encontra nun contorno castelanfalante e mais o grao de presenza do galego como lingua vehicular das clases en cada un dos grupos e niveis educativos do segundo ciclo de infantil (indicado a porcentaxe de horas de docencia en galego).
b) Copia compulsada da acta de reunión do Consello Escolar onde conste a aprobación do devandito proxecto lingüístico de centro para o curso 2008-2009.
c) Copia en formato electrónico e copia impresa en papel do proxecto didáctico que defina as actuacións que se desenvolverán para fomentar o achegamento á lingua escrita en galego e a consecución dunha competencia nesa lingua que permita a comunicación normal entre alumnado e profesorado e mais o seu asentamento como idioma base da aprendizaxe.
No proxecto deberá constar a descrición detallada de cada actividade proposta, xunto cos obxectivos que a guían, o orzamento destinado a ela e mais o orzamento total do proxecto. Tamén se indicará o número e carácter dos beneficiarios a quen se dirixe o proxecto.
d) Certificación de estar ao día das súas obrigas tributarias e coa Seguridade Social e que non ten pendente de pagamento ningunha outra débeda coa administración pública da Comunidade Autónoma de Galicia.
e) No caso de que o centro solicite outras axudas para o mesmo proxecto ou actividade, xuntará á solicitude unha declaración do conxunto de todas as solicitudes efectuadas ou concedidas por outras administracións ou entes públicos e a súa contía.
f) Declaración responsable de non estar incurso nas prohibicións para obter a condición de beneficiario.
Artigo 8º.-Prazo de presentación de solicitudes.
O prazo de presentación de solicitudes será dun mes contado a partir do día seguinte á publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 9º.-Procedemento.
Recibidas as solicitudes, revisarase a documentación e, se se apreciaren erros ou omisións, comunicaráselle ao centro para a súa emenda, de acordo co previsto no artigo 71 da Lei 30/1992.
Artigo 10º.-Comisión de selección.
Unha vez completados os expedientes, cualificaranse os proxectos. Con este fin, constituirase unha comisión que estará presidida pola directora xeral de Ordenación e Innovación Educativa da Consellería de Educación e Ordenación Universitaria, ou persoa en quen delegue, e integrada polos seguintes membros:
a) Subdirectora xeral de Ordenación Educativa, ou persoa en quen delegue
b) Subdirectora xeral de Política Lingüística, ou persoa en quen delegue
c) Subdirector xeral de Inspección Educativa, Avaliación e Calidade, ou persoa en quen delegue
d) Xefa do Servizo de Ordenación e Innovación Educativa
e) Un funcionario ou funcionaria da Dirección Xeral de Ordenación e Innovación Educativa, que actuará como secretario ou secretaria, con voz e sen voto
Artigo 11º.-Criterios de valoración e distribución da dotación.
1. Para a concesión de incentivos aos proxectos de fomento do uso do galego na educación infantil, a comisión de cualificación terá en conta os seguintes aspectos:
a) O número de unidades de educación infantil implicadas no proxecto: 0 a 6 puntos
b) A porcentaxe de horas de docencia que se imparten en galego nas unidades implicadas no proxecto: 0 a 12 puntos
c) A calidade do proxecto didáctico presentado: 0 a 5 puntos
d) A inclusión dun plan de formación do profesorado: de 0 a 2 puntos. Para ser valorado, este plan de formación deberá ter en conta todos ou algún dos seguintes aspectos:
-Mellora da competencia lingüística oral en galego do profesorado
-O currículo vixente de educación infantil e o traballo por competencias
-Ensino bilingüe
-Didáctica das linguas
Aínda que se valorará a existencia dun plan de formación específico para as aulas de infantil en galego, este non será obxecto de subvención, polo que non será necesario presentar o orzamento dos cursos e actividades propostas.
2. Para obter subvención, os proxectos terán que conseguir unha puntuación global de 13 puntos de acordo cos parámetros sinalados nos parágrafos precedentes. En caso contrario, rexeitaranse e o expediente arquivarase sen máis trámite.
3. Para calcular a cantidade que recibirá cada solicitante ratearase a cantidade global entre a suma de toda a puntuación alcanzable, co fin de obter desta forma a cantidade correspondente a cada punto, que será multiplicada en cada caso pola puntuación obtida.
Artigo 12º.-Proposta de resolución.
Rematadas as sesións de valoración dos proxectos, a Dirección Xeral de Ordenación e Innovación Educativa expoñerá no portal educativo
http://www.edu.xunta.es
, na sección de convocatorias, a proposta provisional de resolución, que incluirá a cantidade asignada a cada centro. Estes contarán cun prazo de dez días para formular alegacións e presentar os documentos que consideren pertinentes. Esta resolución provisional tamén lles será comunicada aos solicitantes a través do correo electrónico.
Artigo 13º.-Resolución.
1. Estudadas e valoradas as alegacións presentadas, a directora xeral de Ordenación e Innovación Educativa elevará proposta de resolución definitiva á conselleira de Educación e Ordenación Universitaria. Na proposta indicarase a concesión total/parcial ou a denegación das axudas solicitadas, así como, de ser o caso, a exclusión daquelas entidades solicitantes que non reúnan algún dos requisitos da convocatoria.
Contra esta resolución cabe interpoñer o recurso potestativo de reposición perante a conselleira de Educación e Ordenación Universitaria, no prazo dun mes contado a partir do día seguinte á súa publicación no Diario Oficial de Galicia, de acordo co disposto nos artigos 107.1º, 116 e 117 da Lei 30/1992, do 26 de novembro, de réxime xurídico das administración públicas e do procedemento administrativo común; ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia conforme o establecido nos artigos 10, 14 e 46.1º da Lei 29/1998, do 13 de xullo, reguladora da xurisdición contencioso administrativa.
2. A resolución ditada pola conselleira de Educación e Ordenación Universitaria publicarase no Diario Oficial de Galicia no prazo máximo de tres meses contados desde o remate do prazo de solicitude establecido nesta convocatoria. De non facerse así, os solicitantes deberán entender desestimadas por silencio administrativo as súas solicitudes.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería publicará na súa páxina web oficial a relación dos beneficiarios e o importe das axudas concedidas.
Artigo 14º.-Asesoramento e seguimento.
Os centros de formación e recursos (CFR), sen prexuízo da colaboración que poidan prestar outras institucións ou organismos, ofrecerán apoio e asesoramento.
O inspector ou inspectora responsable do centro educativo será informado ou informada do proxecto subvencionado ao abeiro desta convocatoria.
Artigo 15º.-Avaliación e seguimento.
Con independencia do exposto no artigo anterior, a Dirección Xeral de Ordenación e Innovación Educativa levará a cabo o seguimento e a avaliación da iniciativa. Os centros beneficiarios asumen a obriga de colaborar coa Consellaría de Educación na dita avaliación.
Artigo 16º.- Pagamento das axudas.
As cantidades asignadas aos beneficiarios seranlles transferidas aos centros nun único libramento, unha vez feita a debida xustificación de gastos, no período correspondente ao exercicio económico 2008, e con cargo á aplicación orzamentaria 09.02.151A.482.0, cuxo importe global é de 40.000 .
Artigo 17º.-Xustificación.
1. As entidades que reciban subvención deberán remitir a seguinte documentación á Dirección Xeral de Ordenación e Innovación Educativa da Consellería de Educación e Ordenación Universitaria:
a) Facturas orixinais, ou copias compulsadas, expedidas a nome do propio centro educativo, dos gastos derivados da execución do proxecto subvencionado, así como xustificante de que o pagamento do seu importe foi efectuado. Presentaranse por triplicado, debidamente cubertas, sen emendas e indicando o CIF ou NIF e mais o IVE.
Cando a xustificación dos gastos non se axuste ao aquí estipulado, por presentar xustificantes incompletos ou incorrectos, pagarase unicamente a cantidade da axuda concedida correctamente xustificada.
b) Memoria das actividades axustadas ao proxecto presentado na solicitude que permita asegurar a relación directa dela cos xustificantes de gasto que se acheguen. Debe estar asinada polo representante legal do centro.
c) Declaración responsable, por parte das persoas ou entidades seleccionadas, de non estar incursas nas prohibicións para obter a condición de beneficiario.
d) Mostras materiais da realización do proxecto subvencionado (disquetes, publicacións, fotografías lexibles, vídeos, gravacións magnetofónicas, etc.) e do correcto emprego do galego na aula.
e) Declaración complementaria do conxunto das axudas solicitadas para o mesmo proxecto, tanto as aprobadas ou concedidas como as pendentes de resolución, das distintas administracións públicas competentes ou calquera dos seus organismos, entes ou sociedades, en que se especifique claramente a clave do expediente ou ben o concepto subvencionado. De ser concedida a subvención, deberá expresar os importes e a súa procedencia, e xuntar facturas ou xustificantes de gasto por unha contía equivalente á suma do total das subvencións para idéntico obxecto.
f) No caso de que se alegase como mérito un plan de formación como o sinalado no artigo 10, deberá xustificarse tamén a execución do devandito plan.
2. O prazo improrrogable de xustificación e entrega da totalidade da documentación, nas condicións recollidas nesta convocatoria, ábrese a partir da publicación da concesión das axudas e remata o día 12 de decembro de 2008.
Artigo 18º.-Fiscalización e control.
Os beneficiarios quedarán obrigados a facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e de control do destino das axudas.
Así mesmo, a Consellería de Educación e Ordenación Universitaria reserva para si o dereito de realizar, en calquera momento, ata transcorridos tres anos desde o momento da resolución de concesión das axudas, as comprobacións e avaliacións que considere oportunas sobre o proxecto presentado e a súa xustificación.
Por outra parte, os beneficiarios deberán dar axeitada publicidade do carácter público do financiamento destas actividades que foron obxecto de subvención.
Artigo 19º.-Perda do dereito ao cobramento da axuda.
1. O centro perderá o dereito ao cobramento da axuda polas seguintes causas:
a) Xustificación incompleta ou presentada fóra de prazo (despois do 12 de decembro de 2008).
b) Incumprimento dos fins ou obxectivos para os que foi concedida
c) Variación substancial na realización do proxecto sen o xustificar debidamente
d) Ausencia de colaboración no seguimento do proxecto
e) Perda da capacidade xurídica ou de obrar ou inhabilitación para ser beneficiario de subvencións e axudas públicas, nos termos previstos no artigo 10 da Lei 9/2007, do 13 de xullo, de subvencións de Galicia.
f) Reserva do peticionario para autorizar a obtención de datos relativos ás súas obrigas tributarias ou a publicidade de datos nos rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
g) Toda alteración dos requisitos tidos en conta para a concesión da subvención e, en todo caso, a obtención concorrente de subvención percibida, de acordo co previsto na lei de subvencións de Galicia.
2. De concedérselle outra subvención por esta mesma finalidade no prazo de vixencia desta convocatoria, a entidade terá que llo comunicar á Administración, tal e como dispón artigo 11 d) da Lei 9/2007, do 13 de xuño, de subvencións de Galicia para que, en aplicación do seu artigo 17.3, o importe da subvención se minore co fin de que, illadamente ou en concorrencia coas concedidas por outras administracións ou entes públicos ou privados, non supere o 100% do investimento.
3. No caso de que se revogue a axuda, o centro terá que reintegrar as cantidades percibidase mais os xuros de mora devengados desde o momento do seu pagamento nos termos que figuran nos artigos 33 a 38 da referida Lei de subvencións de Galicia.
Disposición adicional
Para os efectos do disposto na disposición adicional do Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, as persoas solicitantes deberán autorizar expresamente a Administración concedente a incluír e facer públicos nos rexistros regulados no citado decreto os datos relevantes referidos ás axudas concedidas.
Disposicións derradeiras
Primeira.-Recursos.
Contra esta orde, que pon fin á vía administrativa, cabe interpoñer, no prazo de dous meses contados a partir do día seguinte ao da súa publicación no Diario Oficial de Galicia, recurso contencioso-administrativo ante a Sala do Contencioso-Administrativo competente do Tribunal Superior de Xustiza de Galicia conforme o establecido nos artigos 10, 14 e 46.1º da Lei 29/1998, do 13 de xullo, reguladora da xurisdición contencioso-administrativa; ou, potestativamente, recurso de reposición ante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, de acordo co disposto nos artigos 107.1, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Delegación de competencias.
Autorízase a Dirección Xeral de Ordenación e Innovación Educativa para adoptar os actos e medidas necesarias para a aplicación desta orde.
Terceira.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de maio de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "09600D004P037.PDF"